《步月 己未岁吴山灯市甚盛用史梅溪韵》
清代·厉鹗

瞰月峰高，看街帘远，物华取次如归。夜深寒浅，春在六铢衣。

望来处、纱笼万点，见背后、钗燕双飞。疏梅下、星移汉转，胜似拜安妃。

尘霏。行不断，踏歌伴软舞，随地成围。天教晴稳，乐事往年稀。

念游侣、馀酲尚在，问殢人、香梦谁知。匆匆里、饧箫又晓透罗帏。

作者简介：厉鹗（1692-1752），字太鸿，又字雄飞，号樊榭、南湖花隐等，钱塘（今浙江杭州）人，清代文学家，浙西词派中坚人物。康熙五十九年举人，屡试进士不第。家贫，性孤峭。乾隆初举鸿博，报罢。性耽闻静，爱山水，尤工诗馀，擅南宋诸家之胜。著有《宋诗纪事》、《樊榭山房集》等。